钦定古今图书集成/明伦汇编/官常典/第200卷 > 高季辅
## 钦定古今图书集成/明伦汇编/官常典/第200卷 > 高季辅

按《旧唐书》本传，“季辅，德州蓨人也。祖表，魏安德太守。
父衡，隋万年令。季辅少好学，兼习武艺，居母丧，以孝
闻。兄元道仕隋为汲令。武德初，县人翻城从贼，元道
被害，季辅率其党出斗，竟擒杀其兄者斩之，持首以
祭墓，甚为士友所称。由是群盗多归附之，众至数千。
寻与武陟人李厚德率众来降，授陟州总管府户曹”
参军。贞观初，擢拜监察御史，多所弹纠，不避权要。累
转中书舍人。时太宗数召近臣，令指陈时政损益，季
辅上封事五条，其略曰：“陛下平定九州，富有四海，德
超邃古，道高前烈。时已平矣，功已成矣，然而刑典未
措者何哉？良由谋猷之臣，不弘简易之政；台阁之吏，
昧于经远之道。执宪者以深刻为奉公，当官者以侵
下为益国，未有坦平恕之怀，副圣明之旨。至如设官
分职，各有司存，尚书八座，责成斯在，王者司契，义属
于兹。伏愿随方训诱，使各扬其职。”仍须擢温厚之人，
升清洁之吏，敦朴素，革浇浮。先之以敬让，示之以好
恶，使家识孝慈，人知廉耻。丑言过行，见嗤于乡闾；忘
义私昵，取摈于亲族。“杜其利欲之心，载以清净之化，
自然家肥国富，气和物阜，礼节于是竞兴，祸乱何由
而作？”又曰：“窃见圣躬，每存节俭，而凡诸营缮，工徒未
息，正丁正匠，不供驱使。和雇和市，非无劳费，人主所
欲，何事不成？犹愿爱其财而勿殚，惜其力而勿竭。今
畿内数州，实惟邦本，地狭人稠，耕种不博，菽粟虽贱，
储蓄未多，特宜优矜，令得休息。强本弱枝，自古常事。
关河之外，徭役全少。帝京三辅，差科非一；江南河北，
弥复优闲，须为差等，均其劳逸。”又曰：“今公主之室，封
邑足以给资用；勋贵之家，俸禄足以供器服。乃戚戚
于俭约，汲汲于华侈，放息出举，追求什一。公侯尚且
求利，黎庶岂觉其非？锥刀必竞，实由于此。有黩朝风，
谓宜惩革。”又曰：“仕以应务代耕，外官卑品，犹未得禄，
既离乡家，理必贫匮。但妻子之恋，贤达其犹累怀；饥
寒之切，夷惠罕全其行。为政之道，期于易从。若不恤
其匮乏，唯欲责其清勤，凡在末品，中庸者多，止恐巡
察岁去，𬨎轩继轨，不能肃其侵渔，何以求其政术。今
户口渐殷，仓廪已实，斟量给禄，使得养亲。然后督以
严科，责其报效，则庶官毕力，物议斯允。”又曰：“窃见密
王元晓等俱是懿亲，陛下友爱之怀，义高古昔。分以
车服，委以藩维，须依礼仪，以副瞻望。比见帝子拜诸叔，诸叔亦答拜。王爵既同，家人有礼，岂合如此颠倒
昭穆。伏愿一垂训诫，永循彝则。”书奏，太宗称善。十七
年，授太子右庶子。又上疏切谏时政得失。特赐锺乳
一剂，曰“进药石之言”，故以药石相报。十八年，加银青
光禄大夫，兼吏部侍郎。凡所铨叙，时称允当。太宗尝
赐金背镜一面，以表其清鉴焉。二十二年，迁中书令，
兼检校吏部尚书，监修国史，赐爵蓨县公。永徽二年，
授光禄大夫，行侍中，兼太子少保。以风疾废于家，乃
召其兄虢州刺史季通为宗正少卿，视其疾，又屡降
中使观其进食，问其增损。寻卒，年五十八。帝为之举
哀，废朝三日，赠开府仪同三司、荆州都督，谥曰宪。